Document ID: /fineweb-2-swissfilter-quality_10-filterrobots/filtered/02666.jsonl.gz/19

Paskutinį rugsėjo penktadienį vienoje ant kalno šlaito įsikūrusių vyninių, žvelgiančių į apačioje tyvuliuojantį Lugano ežerą, gan įprastą itališką klegesį nustelbė linksmas lietuviškas pašnekesys. Čia po ilgo laiko į savo pirmąjį susitikimą rinkosi Tičino lietuvių bendruomenės nariai.
Pabendrauti ir paskanauti Tičino vynų atvyko ir šio kantono senbuviai, ir tie, kurie į Šveicariją persikėlė vos prieš mėnesį. Netruko susidraugauti ir kartu su tėveliais atvažiavusios jaunosios atžalos. Vienas iš jų kaip tik tądien šventė savo vienuoliktąjį gimtadienį. Ta proga visus aplinkui nustelbė lietuviškasis unisonas „Su gimimo diena“.
Susitikime taip pat dalyvavo Lietuvos Garbės konsulas Tičino regione Gintautas Bertašius, kuris džiaugėsi vėl atgaivinta tradicija. Smagu buvo susipažinti ir su ką tik karjerą baigusiu bei Lugane ketinančiu įsitvirtinti vienu geriausiu visų laikų Lietuvos futbolininku Tomu Danilevičiumi, su kuriuo jau pradėjome regzti planus, kaip nuvykti į lapkričio 15 d. St. Gallene vyksiančias Lietuvos – Šveicarijos futbolo rinktinių rungtynes.
Nors ateinantys susitikimai buvo suplanuoti paskutiniais mėnesio penktadieniais, apsitarę pirmojo susitikimo dalyviai nusprendė, kad patogiau juos organizuoti ketvirtadieniais. Tad pradedant nuo spalio, Tičino lietuviai rinksis paskutinį kiekvieno mėnesio ketvirtadienį. Apie susitikimo laiką ir vietą visiems bus informuojama naujai sukurtoje Facebook grupėje „Tičino lietuviai“. Ji turėtų tapti informacijos pasidalijimo, diskusijų ir pasiūlymų platforma visiems, gyvenantiems Tičino kantone. Tad kviečiame prisijungti!